
<היו"ר רחל עזריה:>
אני מתכבדת לפתוח את ישיבת הוועדה המיוחדת לדיון בהצעת חוק הרשות הממשלתית להתחדשות עירונית בנושא הצעת חוק מס ערך מוסף (תיקון מס' 55), התשע"ו-2016 (מ/1047).
אנחנו נתחיל בהקראה. אני מבינה שהייתה עבודה מאחורי הקלעים כך שאם יש שינויים, תדווחו תוך כדי הקראה.

<אבי פרידמן:>
אנחנו מבקשים להודיע שרק אתמול התוודענו לנוסח הזה שהונח אן בוועדה ומתוך אתר הוועדה. הנוסח שהגיע אלינו לא דומה ולכן רק אתמול נחשפנו לזה.

<אריאלה מלכה:>
גברתי יושבת ראש הוועדה, הנוסח הופץ ביום ראשון.

<ורד קירו זילברמן:>
אני רוצה להסביר. מונח לפנינו נוסח שלמעשה אני גיבשתי אותו, הייעוץ המשפטי של הוועדה, כמו שמקובל בעקבות הערות שעלו בוועדה בדיון הקודם ויושבת הראש הנחתה מה לעשות , לקבל או לא לקבל. כמו שאמרה יושבת הראש, אם יש הבנות אחרות או הסכמות אחרות, נא העלו אותן והציגו אותן. הדבר הזה לא צרוב באבן אבל למען הפרוטוקול אנחנו נקריא את הנוסח היות ויש כמה דברים שכן נאמרו וסוכמו. אם יש דברים אחרים, אני אסביר את המהות. בסך הכול לא היו כאן שינויים מרחיקי לכת.

הצעת חוק מס ערך מוסף (תיקון מס' 55), התשע"ח-2017

תיקון סעיף 77
בחוק מס ערך מוסף התשל"ב-1975, בסעיף 77, אחרי סעיף קטן (ג) יבוא:

"(ד)
(1)
הגיש חייב במס דוח תקופתי ומצא המנהל כי נכון לערוך שומה לגבי נושא אחד
או כמה נושאים שנכללו או שהיה צריך לכלול בדוח התקופתי שהוגש, רשאי הוא לשום לפי מיטב שיטתו בשומה חלקית את המס המגיע או את מס התשומות של החייב במס הנוגעים לאותו נושא או נושאים ובלבד שבאותו מועד לא קבע לו המנהל שומה לפי סעיף קטן (א).

(2)
(א)
שומה חלקית לפי סעיף קטן זה ניתן לקבוע פעם אחת בלבד לגבי
 אותה שנת מס.

(ב)
על אף האמור בפסקה (א), לא תיקבע שומה חלקית לפי סעיף קטן זה לעוסק שמחזור עסקיו אינו עולה על חמישה מיליון שקלים חדשים לשנה אלא אחת לחמש שנים לפחות.

(3)
המנהל יודיע לחייב במס על הנושא או נושאים שבכוונתו לבחון בטרם 
יחליט אם לקבוע שומה חלקית לפי סעיף קטן זה.

(4)
שומה חלקית לפי סעיף קטן זה יכול שתיעשה בהתאם להסכם עם הנישום.

(5)
דין שומה חלקית לפי סעיף קטן זה כדין שומה לכל דבר ועניין ואולם אין בשומה חלקית זו לפגוע בסמכויות המנהל או בזכויות החייב במס, לעניין שומת תקרת המס המגיע או מס התשומות של החייב במס בהתאם להוראות סעיף זה.

(6)
נקבעו לגבי אותה תקופת דוח שומה חלקית לפי סעיף קטן זה ושומה לפי סעיף קטן (א) לרבות שומה שנקבעה בהסכם, בצו או בפסק דין, יקבע המנהל את השלכותיהן זו על זו ויערוך את התיאומים הנדרשים.

אני רק רוצה להסביר שמה שסוכם כבר, סעיף (2)(א) לגבי אותה שנת מס, הבנו שזה הסיכום. בהתאם להסכם עם הנישום, גם זו הייתה הסכמה של רשות המסים.

<משה אשר:>
זה נכון.

<ורד קירו זילברמן:>
לעניין סעיפים (5) ו-(6), אלה התאמות שאנחנו עשינו לפקודת מס הכנסה על מנת ליצור קוהרנטיות וכאן זה באמת בא לומר שיש זכויות החייב במס. כתוב פשוט כלשונו.

<גיא גולדמן:>
מבחינתנו הן לא משנות את המצב המשפטי ולכן אין התנגדות.

<ורד קירו זילברמן:>
זה לא משנה שום דבר. הנושא של (6), לרבות שומה שנקבעה בהסכם, בצו או בפסק דין, יש אפשרויות גם לערער על שומות ולכן אנחנו רוצים שהתיאומים יהיו לרבות שומה שנקבעה בהסכם, בצו או בפסק דין היה וזה רלוונטי כי זה גם כתוב במפורש בפקודת מס הכנסה. זה עניין טכני לחלוטין.

<גיא גולדמן:>
צו הוא מושג של מס הכנסה ולא במע"מ, אבל זה טכני.

<ורד קירו זילברמן:>
אם זה טכני, המהות היא שיכולים להיות עוד מקומות שנקבעים בהליכים נוספים וגם בהם יצטרכו לעשות התאמה.

<היו"ר רחל עזריה:>
התייחסויות.

<משה אשר:>
לא עשינו כאן את ההבחנה בין מס הכנסה. אנחנו מתנגדים לדבר על עסקים גדולים או קטנים. זה לא הסיפור. אנחנו נקבע על פי המערכות שלנו, מערכות ניהול סיכונים, בסופו של דבר עם איזה עסקים אנחנו רוצים לעשות בדיקות. הבדיקות הן בדיקות נקודתיות ולא דרמטיות אבל זה חשוב לנו ודווקא לעסקים הקטנים המודל הזה אחר לגמרי. בעסקים הגדולים בגדול נכנסים לביקורת מלאה מכל הכיוונים. לכן דווקא המודל הזה מתאים יותר לעסקים הקטנים מאשר לעסקים הגדולים.

יחד עם זאת אנחנו הסכמנו ואמרנו שנעשה לא יותר משלוש בדיקות מהסוג הזה בתוך מרווח של חמש שנים. זאת הגבלה שניקח את על עצמנו ואת זה אני מבקש שנכלול בחקיקה.

<ורד קירו זילברמן:>
בלי הגבלת סכומים?

<משה אשר:>
ממש לא.

<היו"ר רחל עזריה:>
אבל כן אמרנו שנעשה מסלול אחר לעסקים קטנים.

<משה אשר:>
אין שום מסלול. זה המסלול. אין לי מסלול אחר. זהו. כל הדיון הזה בגדול נוגע רק לעסקים הקטנים או ברובו לעסקים הקטנים. העסקים הגדולים ממילא נבדקים שתי וערב בצורה של ביקורת מלאה, לא נקודתית. אבל יש כל מיני אי התאמות ודברים נקודתיים שבהם אנחנו רוצים לייצר פריסה רחבה של שומה וזה בדיוק המודל, לעשות פריסה נקודתית בעסקים לא גדולים. זה הסיפור.

<היו"ר רחל עזריה:>
אתה פשוט מוריד את הכול מחמש לשלוש.

<משה אשר:>
לא. אני לא מוריד. אין מחזור עסקאות. אין תנאי כזה, לא במס הכנסה ולא פה. אנחנו אומרים שכמות הבדיקות תהיה מהסוג הזה לא יותר משלוש בדיקות במשך חמש שנים. דרך אגב, אני רק אומר שהדבר הזה גם היה מקובל על לשכת רואי חשבון.

<ורד קירו זילברמן:>
זה אומר שלמעשה אתם מציעים שלכל סוג של עסק ייקבעו עד שלוש שומות חלקיות בתקופה של חמש שנים.

<גיא גולדמן:>
לא יותר מזה. כן.

<משה אשר:>
לא יותר מזה. שוב, אנחנו רצינו למנוע את הטרטור. זה סיכום אליו גם הגענו עם לשכת רואי חשבון.

<גיא גולדמן:>
לבקשתכם התייעצנו אתם.

<ורד קירו זילברמן:>
אנחנו הצענו ששומה חלקית לפי סעיף קטן זה לכל העוסקים, או מה שאתם באמת הסכמתם עליו, ניתן לקבוע פעם אחת בלבד לגבי אותה שנת מס ובלבד – אתם רוצים לומר – שלא ייקבעו יותר משלוש שומות בתקופה של חמש שנים.

<משה אשר:>
מהסוג הזה בתקופה של חמש שנים.

<ורד קירו זילברמן:>
זה אומר שלכל העוסקים יהיה אפשר לקבוע עד שלוש שנים.

<היו"ר רחל עזריה:>
אתה אומר שבמקום לעשות משהו לעסקים קטנים, כיוון שאתה לא רוצה להגדיר את קו הגבול של מה זה עסק קטן, אתה נתת איזה שינוי לכולם.

<משה אשר:>
אני למעשה מגביל את עצמנו במספר הפעמים שאפשר לפנות לבדיקות הנקודתיות האלה לעוסק.

<היו"ר רחל עזריה:>
טוב. בסדר.

<אריאלה מלכה:>
אם כן, לא יותר משלוש פעמים במהלך חמש שנים.

<משה אשר:>
בדיוק.

<היו"ר רחל עזריה:>
במקום שזה יהיה פעם בשנה.

<משה אשר:>
במקום לעשות כל שנה.

<היו"ר רחל עזריה:>
במקום אחת לשנה, שלוש פעמים בחמש שנים.

<ורד קירו זילברמן:>
אני רוצה להבין. זאת אומרת ש-(2)(א) המוצע שלנו למעשה יוצא.

<משה אשר:>
לא.

<גיא גולדמן:>
לא. (2)(א) נשאר.

<ורד קירו זילברמן:>
ניתן לקבוע פעם אחת בלבד לגבי אותה שנה.

<גיא גולדמן:>
כן. אני אסביר את ההבדל.

<משה אשר:>
אם נגעתי בשנה מסוימת, כל השנה סגורה. אני לא יכול לחזור לאותה שנה.

<היו"ר רחל עזריה:>
זה בכל מקרה סיכמנו.

<קריאה:>
זה (2)(א).

<אבי פרידמן:>
רק בנושא הספציפי לפי ההגדרה. ההגדרה מקבילה את זה לנושא ספציפי. יש אלפי נושאים.

<משה אשר:>
נכון. 

<אבי פרידמן:>
זאת אומרת שהוא יכול לחזור אליו כמה שהוא ירצה.

<משה אשר:>
לא.

<היו"ר רחל עזריה:>
לא.

<אבי פרידמן:>
באותו נושא. בתחילת התיקון ההגדרה קובעת נושא או נושאים. זאת ההגדרה. 

<היו"ר רחל עזריה:>
היועצת המשפטית, אני מבקשת שתבהירי את העניין הזה. אנחנו הבהרנו אותו ואני מבקשת שתבהירי אותו.

<משה אשר:>
אנחנו מקבלים את הערתו של אבי. נבהיר את זה. אם נגענו בשנת מס מסוימת בנושא מסוים, לאותה שנה בכל נושא אחר לא נחזור.

<גיא גולדמן:>
אבי, זה מופיע בחוק.

<אבי פרידמן:>
זאת נקודה אחת. אבל שיהיה כתוב.

<היו"ר רחל עזריה:>
זה היה הסיכום.

<אבי פרידמן:>
נקודה שנייה. אמרנו בפעם הקודמת שהעמדה שלנו היא שעדיין אין מקום להשוואה בין מס הכנסה למע"מ. האמצעים האחרים, אנחנו, לשכת עורכי הדין, לא רואה מה התיקון הזה בכלל מוסיף לרשות המסים ולכן אנחנו מתנגדים.

<היו"ר רחל עזריה:>
אני חייבת לומר לך שבכל הדיונים המוזיקה הייתה אחרת. הגישה הייתה שלהפך, אנחנו רוצים להקל על הרגולציה ולגרום לכך שהרגולציה תהיה בהירה יותר ולכן אנחנו רוצים שיהיה כמה שיותר דומה אופן ההתנהלות במס הכנסה ואופן ההתנהלות במע"מ.

<אבי פרידמן:>
כן, אבל לא קיבלנו למשל תשובה להערה שהעלית בפעם הקודמת. במע"מ יש הרבה יותר סמכויות. אם רוצים להשוות, למה לא להפחית מעודף הסמכויות של מע"מ?

<היו"ר רחל עזריה:>
דיברנו על זה.

<משה אשר:>
בטריטוריות אחרות אנחנו לא נוגעים בסמכויות של עובדי מע"מ.

<אבי פרידמן:>
ברור.

<משה אשר:>
לא נוגעים בהן. זה לא המגרש וזה לא החוק. אנחנו מטפלים עכשיו בשומה חלקית ומנסים להשוות אותה למה שנעשה במס הכנסה. דיברנו על שתי הוראות נוהל שאחת מהן כבר הופצה והשנייה תופץ בימים הקרובים לגבי ההתנהלות בהליכי שומה במס.

<היו"ר רחל עזריה:>
האם הבאתם את הוראות הנוהל?

<משה אשר:>
אחת כבר הופצה ואחת תופץ בימים הקרובים.

<היו"ר רחל עזריה:>
אחת כבר נתת לו בדיון הקודם. 
<משה אשר:>
לגבי השני יש לנו טיוטה מוסכמת עם לשכת רואי חשבון וזה יופץ בימים הקרובים.

<היו"ר רחל עזריה:>
והיא מוסכמת עם לשכת רואי החשבון?

<משה אשר:>
כן.

<ורד קירו זילברמן:>
אני לא ראיתי את זה.

<משה אשר:>
בסדר, לא ראית.

<היו"ר רחל עזריה:>
אני מבקשת שתעבירו לנו את הנוהל עכשיו בזמן הדיון. את הטיוטה. לא נפיץ אבל תעביר אותה אלינו כי בזמנו זה היה הסיכום, שזה יובא. בסדר. 

<קריאה:>
חבר הכנסת ביקש בפעם הקודמת שהטיוטה הזאת תהיה חלק מדברי ההסבר.

<משה אשר:>
אין דברי הסבר.

<גיא גולדמן:>
אין דברי הסבר. דברי ההסבר כבר יצאו.

הפסקה הראשונה מדברת על תקופת הדיווח. לא ניתן להוציא יותר משומה חלקית אחת לשנת מס מסוימת. הפסקה השנייה היא הגבלה לגבי מספר הפעמים שאפשר להוציא שומות חלקיות. לא ניתן יהיה להוציא יותר משלוש שומות חלקיות לאותו עוסק בתקופה של חמש שנות מס.

<אבי פרידמן:>
תקופת דיווח במע"מ, בשונה ממס הכנסה, היא כל חודש.

<גיא גולדמן:>
אתה צודק. לבקשת הוועדה.

<היו"ר רחל עזריה:>
זה מה שעשינו. עבדנו על זה. זה בדיוק זה.

<גיא גולדמן:>
זה לבקשת הוועדה.

<משה אשר:>
אבי, בישיבה הקודמת היית?

<אבי פרידמן:>
כן. בשתי הישיבות הקודמות. 

<היו"ר רחל עזריה:>
זו הייתה הדרישה. זה מה שביקשנו.

<גיא גולדמן:>
זה לבקשת הוועדה.

<משה אשר:>
אני מבקש שאתם בלשכת רואי חשבון תהיו מתואמים.

<אבי פרידמן:>
אנחנו מתואמים. אני יודע בדיוק מה קיבלנו. עם יוסי לא היה כל סיכום. דיברתי אתו בלילה.

<משה אשר:>
דיברתי על לשכת רואי חשבון.

<אבי פרידמן:>
אני לשכת עורכי הדין. 

<ליאת נויברט:>
אני אתמול פגשתי את ג'ק.

<היו"ר רחל עזריה:>
את נציגת לשכת רואי החשבון.

<ליאת נויברט:>
כן. 

<צבי פרידמן:>
רואה חשבון, הסתדרות הארגונים העסקיים ואיגוד לשכות המסחר. לידי יושב עומר מהתעשיינים.

<אריאלה מלכה:>
הייתה לכם ישיבה שלשום.

<צבי פרידמן:>
הייתה לנו ישיבה לפני מספר ימים ברשות המסים עם שרגא ברוש והגענו לסיכומים שמשום מה לא מופיעים כאן ואני רוצה לחדד אותם. נאמרו דברים אבל חלק מהדברים לא נאמרו ואני רוצה לחזור עליהם.

קודם כל, במע"מ יש 12 דוחות, יש מס עסקאות ומס תשומות. סיכמנו שלא יצאו בחודש אחד מס עסקאות או מס תשומות, הכול תהיה שומה אחת וזה יהיה רשום. מה שכתוב כאן בחוק זה את המס המגיע או את מה התשומות. סיכמנו שיהיה רק אחד.

<משה אשר:>
אני אתייחס לזה בהמשך.

<צבי פרידמן:>
נקודה שנייה. כתוב לגבי נושא אחד או כמה נושאים. אנחנו בדעה שצריך להיות רק נושא אחד.

<משה אשר:>
במס הכנסה כתבנו את זה.

<צבי פרידמן:>
אם יש לכם כמה נושאים, תעשה שומה כללית. אומרת רשות המסים שיש נושא מסוים כמו למשל חברות ליסינג. על זה עושים שומה חלקית. זה נושא אחד. אל תטרטרו את הציבור לגבי מספר נושאים. נושא אחד. יש לכם יותר מנושא אחד, תעשו שומה כללית. הרי יש לכם אפשרות לעשות שומה כללית. זה נועד לשומה אחת ולא נועד למספר נושאים ולכן אנחנו מבקשים לתקן ולומר לגבי נושא אחד מסוים ולא לגבי מספר נושאים.

לגבי שומה חלקית, לפי סעיף (2), לקבוע פעם אחת בלבד לגבי אותה שנת מס ואנחנו מציעים להוסיף ובלבד שלא תיעשה שומה חלקית יותר משתי פעמים במשך חמש שנים. רבותיי, רוצים לעשות את האיזון. 

<משה אשר:>
זאת הבקשה שלכם.

<צבי פרידמן:>
כן. הנישום לא יכול להיות מטורטר. הוא רוצה את הוודאות, הוא רוצה את סופיות השומה. רוצים להכניס את העסקים והם מקבלים הודעה ממס הכנסה, הם תופסים חיל ורעדה. לקבל כבר שלוש פעמים, עשר פעמים ועוד שומה חלקית ולא שומה חלקית, מס תשומות, צריך למצוא את האיזון הנכון בין הרצון של רשות המסים, הרצות לגבות מס, ואני מאוד מעריך את זה, לבין הטרדה של ציבור הנישומים. זה מטריד אותם, זה מפריע להם ואין להם אי ודאות.

לכן אני אומר שרק נושא אחד, לא מספר נושאים, ודאי לא מספר נושאים. מס מחזור ומס תשומות יהיה באחד. לא יכול להיות מס מחזור לחוד ומס תשומות לחוד. להגביל פעם בשנה ולא יותר מפעמיים בחמש שנים כי זה מספיק ואפילו יותר מדי.

<משה גפני (יהדות התורה):>
אני צריך לצאת לחדש את הישיבה אצלנו. אני נמצא כאן רק כדי לדעת שאכן יהיה תיקון פקודת מס הכנסה.

<היו"ר רחל עזריה:>
הסיכום בינינו היה, ודיברנו על זה במליאה, שהחלק של הניכויים ייעשה לפי הסיכום שהיה אצלך בוועדה ולא יסור ימינה ושמאלה.

<משה גפני (יהדות התורה):>
לא היה סיכום.

<היו"ר רחל עזריה:>
היה סיכום לגבי מס הכנסה.

<משה גפני (יהדות התורה):>
לא. 

<היו"ר רחל עזריה:>
זה מה שסיכמנו במליאה.

<משה גפני (יהדות התורה):>
לא. שזה לא יהיה בחוק הזה.

<היו"ר רחל עזריה:>
לא, זה לא היה הסיכום.

<משה גפני (יהדות התורה):>
המשמעות של העניין היא שהם יכולים לבוא לוועדת הכספים ואחרי כן הם יבואו לכאן או לוועדה אחרת, בעיקר לכאן, ומה שלא היה אצלי, יהיה כאן.

<היו"ר רחל עזריה:>
לא. לכן הסיכום שלנו במליאה היה - - -
<משה גפני (יהדות התורה):>
אני לא רואה את זה בנוסח.

<היו"ר רחל עזריה:>
נכון.

<משה גפני (יהדות התורה):>
אם יהיה בנוסח, אני טוען שזה נושא חדש.

<היו"ר רחל עזריה:>
בסדר.

<משה גפני (יהדות התורה):>
זה לא הסיכום.

<היו"ר רחל עזריה:>
אני יושבת ראש הוועדה. זאת קצת התנהלות מוזרה במובן שזכות הדיבור אצלי. הסיכום היה שכל מה שיהיה בניכויים, כיוון שזה כן תיקון לפקודת מס הכנסה, רשות המסים אמרה שבטעות זה לא היה בחלק שאצלך והם רוצים להעביר את זה. מה שאנחנו סיכמנו אז במליאה, היה דין ודברים בינינו, שלא יהיה כאן שום שינוי ממה שהיה אצלך. זאת אומרת, החלק הזה לא יהיה כאילו היה אצלך, לא הצליחו ובאו לוועדה אחרת וכאילו מגיעים לסיכום אחר. 

<משה גפני (יהדות התורה):>
לא היה סיכום כזה. אני לא זוכר סיכום כזה ואסור שיהיה סיכום כה מכיוון שהמשמעות של העניין היא - - -

<היו"ר רחל עזריה:>
בוא נדבר אנחנו שנינו. נעשה הפסקה לכמה דקות, נצא החוצה ונדבר.

<(הישיבה נפסקה בשעה 13:00 ונתחדשה בשעה 13:10.)>
<היו"ר רחל עזריה:>
אנחנו מחדשים את הדיון.

<משה גפני (יהדות התורה):>
אם יהיה שינוי, תודיעי לי.

<היו"ר רחל עזריה:>
אם יש שינוי, נודיע לך. 

<משה גפני (יהדות התורה):>
בסדר. תודה רבה.

<היו"ר רחל עזריה:>
בבקשה. את החלק של הניכויים אנחנו נוריד. זה יעכב את התקדמות החוק. אנחנו רוצים לסיים את הצעת החוק הזו היום. אם תרצו, יש עכשיו הזדמנויות שונות להעביר את זה.

עוד התייחסויות.

<ליאת נויברט:>
אני רוצה להתייחס. כנראה יש איזשהו פער ואולי היו סיכומים אחרים אבל אני רוצה להסב את תשומת הלב למשהו מאוד חשוב שצריך לתת עליו את הדעת.

צריך להבין שכאשר יש הליך של ביקורת בחברה, זה לא משנה אם זה על נושא או על נושאים, מעבר לעובדה שבכל חודש כמעט, כמעט כל העוסקים יש להם איזשהו דין ודברים – אם לא כל חודש, על בסיס של כמה חודשים – כי יש חשבוניות ויש שאלות לגבי החשבוניות. היום המערכת מדווחת, כל העוסקים כמעט במשק, למעט הקטנים, מדווחים ב-PSM-874, שזאת מערכת שיש לגביה הצלבות. דברים קופצים, מע"מ מתקשרים, שואלים שאלות, הרבה פעמים מוצאים חיובים ספציפיים על חשבוניות ספציפיות. זאת אומרת, זה לא שאין מערכת היום שבודקת און ליין ומוציאה חיובית אם יש טעויות או חשבוניות שלא כדין. זה קורה היום. 

מה שקורה כשיש הליך של ביקורת, חברה בדרך כלל נדרשת להשקיע משאבים רבים של זמן בהתנהלות מול הרשות. הרשות מזמינה לעדות, הרשות מזמינה לחקירה, הרשות לפעמים מתשאלת עובדים רבים בחברה, במיוחד על הסוגיות הספציפיות. אני יכולה להגיד לכם שכאשר יש ביקורת על רכבים, לפעמים מתשאלים גם עובדים בחברה ושואלים האם אתה נוסע רק בית-עבודה, כמה פעמים בשבוע אתה מסתובב עם הרכב ללקוחות, וזה פשוט גוזל זמן מאוד משמעותי מחברה. תחשבו שאם על פני תקופה – אני לא רוצה להיכנס לתקופות של זמן – זה יהיה באופן תדיר, אנחנו בעצם משתקים חברות שלמות במשק לתקופת אותה ביקורת. זה זמן ואלה אנרגיות ולכן צריך לתת את הדעת איך עושים את זה, באיזה היקף ואיזה החלטות אנחנו מקבלים כאן בעניין הזה. כרגע אנחנו נמצאים בפני מצב שגם כך אנחנו מקבלים ריקושטים על התהליכים עצמם. תבוא ותוסיף לזה עוד סיטואציה שעל נושא או על נושאים אפשר לעשות לתקופה של שנה שומה חלקית, מה יהיה?
<משה אשר:>
אני אתייחס לזה.

<עומר ברוך:>
התאחדות התעשיינים. אני רוצה לחזק את הדברים שנאמרו כאן על ידי ליאת. נושא העסקים הקטנים שהמחזורים שלהם לא נותנים להם את היכולת להשקיע בתשומות, לתת מענה מלא לרשות המסים, יסבלו כאן כפליים בסופו של דבר כי מעבר ליכולת שלהם לתת מענה ברמה הטכנולוגית של היום, הם גם יצטרכו לתת מענה ברמה היישומית. דבר שיכול לפגוע להם גם במחזור וגם בפעילות של החברה ובסופו של דבר יכול לפגוע בכמות העסקים במשק.

<צבי פרידמן:>
אני רוצה להוסיף. לגבי עסקים קטנים, אנחנו לא אומרים שלא תבדקו אותם אבל לגביהם תעשו שומה מלאה ולא שומה חלקית.

<משה אשר:>
אנחנו די חוזרים על עצמנו.

<היו"ר רחל עזריה:>
די. מספיק.

<ליאת נויברט:>
אם הגיעו לסיכום, משה אמר לי שהוא היה בדין ודברים עם ג'ק שהוא יושב ראש ועדת המסים, אולי כדאי פשוט להבין – ג'ק כרגע בטיסה – ולנסות לסכם את הדברים. 

<משה אשר:>
אנחנו סיכמנו.

<קריאה:>
מנהל הרשות אומר שזה סוכם.

<משה אשר:>
עם כל הכבוד, זה שאתם לא מתואמים, אני לא נכנס לזה וזאת לא בעיה שלנו. אני אומר שאנחנו אומרים כל הזמן את אותו הדבר ואנחנו משיבים אותו הדבר. אני מנסה להסביר לכם את המודל. המודל הזה בסופו של יום באופן יחסי דווקא הולך להוריד את הממשק.

<היו"ר רחל עזריה:>
נכון. אני חושבת שבתקופת הביניים זה כאילו מלחיץ כי זה בעצם לשנות את השיטה אבל בעיני לטווח הארוך זה מאפשר מסלולים פשוטים יותר.

<משה אשר:>
תאפשרו לי להסביר את המודל. אתם יורים לכיוון מסוים ואתם לא מקשיבים. בואו ניקח לדוגמה את העסק הקטן. אומרים, תיכנס, נבדוק את הכול. לבדוק את הכול, זה באמת להטריף את העסק ובאמת לבוא ולשתק אותו. אנחנו אומרים לא את הכול. אנחנו גם לא רוצים שתבוא למשרד, הכול יהיה בהתכתבות. המודל בבסיסו יושב על התכתבות בנושא מסוים. זה הנושא שלנו, תן לנו את המסמכים, את הדוקומנטים ונקבל החלטה. זה הכול. אני רוצה שתקשיבו ותפנימו.

המודל יושב על זה שאנחנו נבדוק בצורה אנליטית דברים ונעלה את הנושאים שאנחנו רוצים, נושא או נושאים, ונשלח דרך יחידה מרכזית. בגדול רוב המקרים יהיו ביחידות מרכזיות. יכול להיות שיהיו יחידות שטח, אבל באופן עקרוני יחידות מרכזיות וההתקשרות תהיה בצורה של מיילים נקודתית. עשינו פיילוט כזה בתיאום עם לשכת רואי חשבון ולשכת יועצי המס והפיילוט היה מוצלח מאוד. אספנו כסף ממש מהרצפה על כל מיני תיקונים, דברים כאלה ואחרים, לאו דווקא בדוח המפורט. בדרך כלל התיקונים של הדוח המפורט בכלל לא באירוע הזה. אלה תיקונים טכניים שנובעים מזה שדרשת חשבונית כפולה, תבטל אותה. זה לא קשור לכאן. כאן יש דברים יותר מורכבים מעט אבל לא הרבה.

לכן התהליך הזה דווקא הולך לפשט. זה לא יחייב אותנו לעשות ביקורת מלאה ולכן זה יקטין את הבירוקרטיה מול העסק הקטן ויאפשר לנו לעשות פריסה יותר רחבה של ביקורות וזה נכון, היום אחוז הביקורות שלנו מצחיק. אנחנו עושים פחות מאחוז אחד ביקורות על 550 אלף עוסקים. זה לא נראה לי סביר. זאת לא ביקורת. זאת אפילו לא נגיעה. נכון שאין לנו מספיק אלפי עובדים שיעשו עוד הרבה, אז אנחנו עובדים בצורה נקודתית פעם בנושא הזה, פעם בנושא הזה, פעם בעסק הזה ופעם בעסק הזה ולכן אנחנו מגדילים את הכיסוי ועושים בדיקות נקודתיות שלנו נראה שיש להן איזשהו ערך מוסף בנושא הזה וגם העוסק ירגיש שהוא ייבדק אם כי זה לא ידרוש לא ממנו ולא מיועץ המס או רואה החשבון עבודה גדולה מדי. 
זה הרעיון של המודל הה.

לגבי התשומות ועסקאות. אנחנו בנייר הקודם שהוצאנו וכבר הוגש לוועדה, הוצאנו נוהל למשרדים שלא יהיו מקרים שמוציאים עסקאות בנפרד ושומות בנפרד אלא הכול ביחד. לכן בנושא הזה פתרנו את הבעיה בנוהל.

<קריאה:>
זה יהיה כתוב בחוק?

<משה אשר:>
החוק הוא אותו חוק אבל בנוהל עבודה שלנו, זה מה שכתבנו וזה רלוונטי לא רק לשומה החלקית אלא זה רלוונטי לכל שומה ורוב השומות הן דווקא לא השומות החלקיות אלא השומות הרגילות. לכן זה לא קשור לחוק.

לגבי ההיקף. אנחנו סיכמנו, כדי להגיע לטרדה פחות גדולה, לשלוש פעמים בתוך חמש שנים. זה מה שסיכמנו. אני חושב שזה מאוזן מאוד. יותר מזה, פשוט לא נגביל את עצמנו.

<ליאת נויברט:>
נשיא לשכת רואי חשבון כתב לי עכשיו שלמיטב ידיעתו אין סיכום. אני מציעה לנסות אולי לדחות את זה לדיון הבא.

<היו"ר רחל עזריה:>
אני רוצה להצביע היום.

<ליאת נויברט:>
אי אפשר כך כי יש כאן איזושהי סתירה. 

<היו"ר רחל עזריה:>
מה הפער? מבחינתך מה הפער?

<ליאת נויברט:>
יש לי שאלה מבחינת ההתנהלות. הרי יש כאן הצגה של מצב, האם אפשר שלא יהיה הליך של ביקורת רגילה אלא יהיה הליך של ביקורת שהוא שונה. הליך של ביקורת שיתנהל בצורה און ליין.

<משה אשר:>
באופן עקרוני, כן.

יש לך את ההתכתבות במיילים עם ג'ק בלנגה לגבי שומה החלקית? תעלה את זה עכשיו.

<ליאת נויברט:>
יש כאן פער. אם זה כך, אם אנחנו בעצם אומרים שיש הליך של ביקורת שהוא שונה מהרגיל, שהוא מעניק סמכויות שונות למבקר, כי נכון להיום בביקורות יש גביית עדות, יש חקירות, יש זימונים.

<משה אשר:>
אני הסברתי.

<ליאת נויברט:>
השאלה היא אם זה יכול להיות בחוק.

<משה אשר:>
אני הסברתי שבאופן עקרוני אנחנו מקימים יחידה חדשה שהיא אמורה לטפל בזה. זאת יחידה שאמורה לטפל בזה בהתכתבות. אני אמרתי שזה הרוב. זה לא הכול. יהיו גם דברים שיצטרכו לבוא למשרד. נניח המשרד יחליט שהוא רוצה לבדוק תכנון מס חייב דיווח, לא קשור לאנליתיקה. היא יגיד שהוא עכשיו רוצה שכן יבואו אלי, לנקודה הזאת. תהיה אולי עדות או לא עדות, אבל זה יהיה נקודתי.

<ליאת נויברט:>
אבל שוב, משאירים את הדברים פתוחים.

<משה אשר:>
נכון.

<ליאת נויברט:>
אבל אי אפשר להשאיר אותם פתוחים. אם אנחנו באים ועושים תיקון חקיקה, מן הראוי שנבוא גם ונציב את כללי המסגרת איך ננהל את הדברים.

<משה אשר:>
במס הכנסה כבר סיכמנו והבאנו חוק. עכשיו אנחנו לוקחים את המסגרת של מס הכנסה ומצמצמים אותה.

<ליאת נויברט:>
יש הבדל בין מע"מ לבין מס הכנסה.

<היו"ר רחל עזריה:>
לא נצא מהוויכוח הזה. אני חושבת שבחוק כפי שהוא הגיע לוועדה עשינו הרבה מאוד שינויים לטובת העסקים, אחד בטיוטה ואחד בהנחיות. שינינו הרבה מאוד לטובת העסקים, גם העניין של את מי מתשאלים, שזה נושא שהוא מאוד משמעותי.
<משה אשר:>
הגבלנו לשלוש בחמש שנים. פעם אחת בשנה. 

<צבי פרידמן:>
למה מספר נושאים?

<משה אשר:>
גם במס הכנסה.

<היו"ר רחל עזריה:>
בסוף זה נושא אחד בשנה.

<צבי פרידמן:>
לא.

<משה אשר:>
לא.

<היו"ר רחל עזריה:>
שומה אחת לנושא. נכון.

<צבי פרידמן:>
הוא יכול לתת לעשרה נושאים.

<משה אשר:>
אנחנו כתבנו את זה בדיוק במס הכנסה. נושא או נושאים. יכולים להיות שני נושאים, אולי שלושה נושאים, אלה לא אמורים להיות מאה נושאים. אני גם לא רוצה לרשום כמה. 

<היו"ר רחל עזריה:>
אבל זאת פעם אחת.

<משה אשר:>
בתוך הפעם, תעשה.

<היו"ר רחל עזריה:>
לא. הסיכום היה שזה פעם אחת. מותר לו לשאול כמה נושאים בפעם אחת. הרי הרעיון היה לא לשגע את העסק. מה שהיה מאוד חשוב, מה שבעיני הוא מאוד חשוב, זה העניין של כמות הרגולציה. אם כל חודש או כל שנה באים עם עוד אחד ועוד אחד, זה מה שבעיני בעייתי. יש עוד נושא ועוד נושא ועוד נושא שכל חודש באים עם נושא חדש, זה בעייתי. יש הבדל בין נושא אחד לבין ביקורת מלאה ואני לא חושבת שאפשר להגביל את זה לנושא אחד כי גם איך תגדירי נושא. בסוף אנחנו אומרים שיכולים להיות כמה נושאים שבודקים אותם בבת אחת וזה בשומה החלקית אבל יש בדיקה אחת בשנה. אפשר לעשות שומה חלקית אחת בשנה ואפילו פחות כי זה רק שלוש בתוך חמש שנים.

<צבי פרידמן:>
אני רוצה להסביר. אני מבין את המודל של רשות המסים. לכן, אם אנחנו רוצים להגיע לאיזון הנכון, פתאום שמענו שבחברות הליסינג מנכים מס תשומות. זה נושא אחד, תבדקו. בזה עושים שומה חלקית. אבל לא מספר נושאים. יש אפשרות לשומה מלאה, אז עושים מספר נושאים.

<היו"ר רחל עזריה:>
כשאנחנו דנו כאן, כשהעלינו את הנושאים, היו כמה נושאים שהיו מאוד מאוד חשובים לכם.

<צבי פרידמן:>
גם זה חשוב.

<היו"ר רחל עזריה:>
בסדר. גם זה חשוב. היו נושאים שהיו מאוד חשובים לכם. כמעט כל הדברים שהיו חשובים, בטח הדברים שהועלו בחזית, טופלו. עכשיו אתם מעלים עוד נושא. אצלנו קוראים לזה טענת נושא חדש. אני מצטערת, את זה אנחנו לא נסגור.

<ליאת נויברט:>
אלה לא טענות נושא חדש.

<היו"ר רחל עזריה:>
זה היה בהומור.

<קריאה:>
זה היה גם בישיבה הראשונה.

<ליאת נויברט:>
אני רוצה להסביר משהו. כשבאים עם מספר נושאים במע"מ, בשונה ממס הכנסה, יש בדרך כלל בחברה נושאים מאוד ספציפיים שמע"מ באים לבדוק. יגיע מבקר ויאמר שהוא בודק רכבים, ניכוי תשומות עובדים, הוא בודק דיווח עסקאות מע"מ אפס ולא מע"מ מלא, שאלה בדרך כלל הנושאים המרכזיים שבודקים בחברה. יבוא ויגיד שהוא מוציא שומה חלקית על שלושת או ארבעת הנושאים האלה. זה הכול פתוח.

<משה אשר:>
אני חושב שלא מבינים את המודל.

<היו"ר רחל עזריה:>
זהו, אבל האינטרס שלהם היא לא לעשות את זה. האינטרס שלהם הוא הפוך.

<משה אשר:>
אני מנסה להסביר והם לא מבינים.

<ליאת נויברט:>
אנחנו מבינים אבל אנחנו חיים את השטח.
<היו"ר רחל עזריה:>
האם יש איזושהי הבהרה שאפשר לעשות?

<משה אשר:>
אני לא רוצה בחוק שום דבר כי מעבר לזה לא כתבנו מס הכנסה ולא נכתוב. 

<היו"ר רחל עזריה:>
האם אתה יכול לעשות כמו - - -

<משה אשר:>
ברגע שנוציא הוראת נוהל אחרי שנסיים את החקיקה, ניתן הנחיה.

<היו"ר רחל עזריה:>
בוא נדבר על ההנחיה.

<משה אשר:>
אני יכול להסביר למה היא מיועדת אבל לא להגזים. חבר'ה. 

<היו"ר רחל עזריה:>
זה לא יהיה בחוק. בוא נדבר על זה בהנחיה. 

<משה אשר:>
מעבר למה שהסברתי בתפיסת ההפעלה, אין לי מה להוסיף מילה אחת.

<היו"ר רחל עזריה:>
אני חייבת לומר שאני חושבת שיש כאן שינוי בשיטה. עוברים משומה מלאה. לא עוברים אבל רוצים לעשות גם את המהלך של שומה חלקית. אם השומה החלקית הופכת להיות שומה מלאה, בשביל מה הם יעשו את זה?

<משה אשר:>
נכון.

<היו"ר רחל עזריה:>
אם זה החשש שלכם שזה יהפוך משומה חלקית להיות שומה מלאה, המטרה היא לא לעשות שומה מלאה.

<קריאה:>
המטרה היא כן לעשות שומה מלאה.

<אבי פרידמן:>
אין לנו חשש שהוא יעבור. יש לנו פשוט חשש מעודף של חלקיות. עקרונית כל נושא הוא תיאורטית כל עסקה.

<גיא גולדמן:>
הגבלנו את מספר השומות החלקיות. הגבלנו אותו.

<אבי פרידמן:>
אין לי בעיה שתעברו לשומה מלאה. אין לי שום בעיה עם זה.

<משה אשר:>
לנו יש בעיה.

<היו"ר רחל עזריה:>
אבל הוא עובר על שומה חלקית.

<אבי פרידמן:>
יש לכם סמכות לעשות את זה.

<משה אשר:>
אני יודע שיש לי סמכות.

<אבי פרידמן:>
אין בעיה עם זה. ממה שאנחנו הצלחנו להבין, יש לכם את כל הסמכות גם לבדוק ולחקור ואתם בעצם אומרים שהשומה החלקית הזו מסייעת, אמורה לסייע, לכם לבודק נושא מסוים. לא הצלחתי אני להבין, קטונתי מלהבין, למה, במה זה שונה ממה שיש לכם היום.

<צבי פרידמן:>
כבוד היושבת ראש, אני רוצה להבהיר את הנקודה ולומר מה מפריע לנו. אחד הדברים החשובים בדיני המס הוא שהנישום רוצה ודאות. כאן עשו לו שומה חלקית, בואי נגיד שנתנו לו חמישה נושאים והוא למעשה חשב שהכול כבר גמור.

<משה אשר:>
הוא לא חשב כי אנחנו מגדירים לו.

<צבי פרידמן:>
 אבל למעשה זה פתוח לעוד חמש שנים. אחר כך יאמרו ששכחו את הנושא השני. הוא רוצה ודאות.

<היו"ר רחל עזריה:>
 זה נכון שאפשר להוסיף נושאים?

<משה אשר:>
לא. ברגע שנגענו בשנה מסוימת, השנה הזאת גמורה.

<צבי פרידמן:>
שומה חלקית, היא לא גמורה.

<היו"ר רחל עזריה:>
היא כן גמורה כי אתה מראש אומר מה הנושאים.

<משה אשר:>
זה סעיף (2)(א).

<היו"ר רחל עזריה:>
ה שלא אמרת, אתה לא יכול לפתוח שוב. זה גמור.

<משה אשר:>
השנה הזאת, אתה לא חוזר אליה לשנה הזאת בשומה חלקית.

<היו"ר רחל עזריה:>
בכל מקרה, זה שלוש מתוך חמש.

<משה אשר:>
אתה יכול לעשות שומה מלאה אבל זה דיון אחר.

<צבי פרידמן:>
יפה כתוב שזה סגור?

<היו"ר רחל עזריה:>
סעיף (2)(א). רק פעם אחת בלבד. 

<צבי פרידמן:>
אבל זה עדיין לא סגור לחמש שנים. מחר הוא יכול לבוא ולעשות שומה מלאה.

<משה אשר:>
מלאה, הוא יכול.

<היו"ר רחל עזריה:>
מלאה, הוא יכול. אבל אתם דיברתם על הנושאים.

<צבי פרידמן:>
אין ל ודאות. עשו לו שלושה-ארבעה נושאים.

<היו"ר רחל עזריה:>
בסדר, כי מותר לעשות בפעם אחת מספר נושאים וזה מוגדר כשומה חלקית.

<עומר ברוך:>
אבל העוסק הקטן יצטרך לעשות פעמיים עבודה.

<משה אשר:>
אם יש סיבה לחזור אליו לשומה מלאה, יחזרו אליו עם שומה מלאה. 

<צבי פרידמן:>
אין לו ודאות.

<עומר ברוך:>
יש גם התכתבות, גם שומה חלקית, גם שומה מלאה.

<משה אשר:>
לא. התכתבות, זה זה. אי אפשר להגיד אותו הדבר פעמיים. זה אותו הדבר. יש שומה חלקית ויש שומה מלאה.

<היו"ר רחל עזריה:>
חברים, אני רוצה לעבור להצבעה.

<גיא גולדמן:>
הערות טכניות. בפסקה (4) אנחנו במע"מ עם חייב במס ולא עם נישום. בפסקה (6), צו או פסק דין, צו זה ממס הכנסה. אלה רק מינוחים.

<אבי פרידמן:>
גיא, מה היה ב-(5)?

<גיא גולדמן:>
ל-(5) אין לי הערות.

<אבי פרידמן:>
מה היה ב-(6)?

<גיא גולדמן:>
צווים. 

<ליאת נויברט:>
הייתה ישיבה בשבוע שעבר עם שרגא ברוש והם מתנגדים. יש כאן איזשהו פער.

<משה אשר:>
לא מקובל. 

<היו"ר רחל עזריה:>
יכול להיות שיש פער.

<משה אשר:>
יש פער וכנראה לא עדכנו את יזהר אבל זה לא קשור.

<גיא גולדמן:>
גברתי, אני חייב לומר מילה על התהליך. מנהל הרשות לקח לתשומת לבו את הערות הוועדה באותו יום של הדיון הקודם למרות שזה היה לפני חודש. קרא לי ללשכה, דיברנו עם לשכת רואי חשבון וסגרנו את זה באותו יום, כמה שעות אחרי הדיון. 

<היו"ר רחל עזריה:>
מה הפער?

<משה אשר:>
אני לא יודע. זה שיזהר לא היה בלופ הזה, אני נורא מצטער אבל זה לא קשור אלינו.

<ליאת נויברט:>
יזהר וירון גינדי כותבים שהם מתנגדים חד משמעית להעלות את זה היום להצבעה.

<היו"ר רחל עזריה:>
סליחה, אני מצטערת, מה זה?

<ליאת נויברט:>
אני אומרת סליחה. הם אומרים שמה שנאמר שם זה לא הסיכום אתם.

<היו"ר רחל עזריה:>
כי מה היה הסיכום? מה חסר?

<ליאת נויברט:>
הם טוענים, יזהר אומר לי שלא היה סיכום.

<היו"ר רחל עזריה:>
 מה הפערים? לא היה סיכום לגבי מה? זה לא לעניין. אנחנו שלחנו אתכם להסכמות. אנחנו דחינו את הדיון. זה תיקון קטן שהיה אמור לעבור מזמן. אני הלכתי אתכם. התחלנו עם זה בפגרה ואנחנו כבר כמה חודשים אחרי כן. היו לא מעט ישיבות. אם את רוצה לומר משהו ספציפי שאת רוצה שנעלה כאן ונראה אם אפשר להגיע להסכמות לגביו, בסדר.

<ליאת נויברט:>
אני מעבירה כאן את המסר שנותנים לי. אני יודעת על דברים אחרת.

<היו"ר רחל עזריה:>
כמו מה?

<משה אשר:>
אני דיברתי ישירות.

<היו"ר רחל עזריה:>
אם יש את המיילים, זה מאוד מקל.

<משה אשר:>
אתם רוצים לעשות הפסקה, נביא את זה.

<היו"ר רחל עזריה:>
נעשה הפסקה ונביא את המייל. לפני ההפסקה, מה לגבי מי שאין לו מערכת מקוונת?

<משה אשר:>
זה לא קשור. שולחים מייל למייצג.

<היו"ר רחל עזריה:>
בסדר. בואו ניקח כמה דקות להפסקה.

<צבי פרידמן:>
מה עם העסקים הקטנים? אתם מורידים את זה בכלל?

<היו"ר רחל עזריה:>
לא. אנחנו עשינו הקלה לכולם. הרעיון של ג'ק היה שאנחנו נעשה את ההקלה הזאת לעסקים הקטנים. הם אמרו שהם לא יכולים להגדיר עסקים קטנים ועשו את ההקלה הזאת לכולם.

<צבי פרידמן:>
מה אומרת ההקלה?

<היו"ר רחל עזריה:>
של השלוש מתוך חמש.

<משה אשר:>
שלוש בחמש שנים.

<היו"ר רחל עזריה:>
אני זוכרת את זה. הוא ישב שם ואני אמרתי שיש לו ראש.

<עומר ברוך:>
מה עם המחזור הכספי?

<היו"ר רחל עזריה:>
לכן הוא אמר, במקום לעשות לפי מחזור כספי, כי הוא לא רוצה להגדיר מחזור כספי, ההקלה שביקשנו לעסקים קטנים, הוא נתן לכולם. זו הייתה ההסכמה אליה הגענו.

<עומר ברוך:>
זה ממש לרעת העסקים הקטנים.

<צבי פרידמן:>
הייתי רוצה יותר גמישות.

<עומר ברוך:>
תמיד צריך יותר.

<היו"ר רחל עזריה:>
ליאת, תבררי את מה הפער. 

אני מבקשת שתאסוף את המייל, תקבל עותק.

<אבי פרידמן:>
אפשר יהיה לשמוע את הנוסח שבמקום החמישה מיליון? אנחנו מבקשים לשמוע את הנוסח שעלה כאן, במקום החמישה מיליון.

<גיא גולדמן:>
אני יכול להקריא לך.

<אבי פרידמן:>
תקריא לנו שנראה בעין איך זה נראה.

<גיא גולדמן:>
התיקון הוא ל-(2)(ב). במקום הנוסח הקיים יופיע: שומה החלקית לפי סעיף קטן זה לא תיקבע יותר משלוש פעמים במהלך חמש שנות מס.
כמובן שמדברים על שומות חלקיות לעסק אחד.

<ורד קירו זילברמן:>
היו הרבה תהיות.

זה יהיה לאותו עוסק?


<גיא גולדמן:>
לחייב במס.

<היו"ר רחל עזריה:>
נעשה הפסקה של חמש דקות.

<(הישיבה נפסקה בשעה 13:30 ונתחדשה בשעה 13:35.)>
<היו"ר רחל עזריה:>
אנחנו מחדשים את הישיבה.

אנחנו נקיים הצבעה. נקיים את ההצבעה בנוהל כזה שמאפשר לפתוח מחדש. 

<ורד קירו זילברמן:>
אני רוצה לחדד את הדברים שהכנסנו.

<היו"ר רחל עזריה:>
פני החידוד אני רוצה לומר שקראתי בעיתון שהיה לך ביום ראשון אירוע מרגש, הפתעה. בכנס יועצי המס חגגו מסיבת פרישה מוקדמת. מזל טוב. אריאלה היא זו שעלתה על כך והעבירה. נשמע מאוד מרגש. אפילו היה סרטון שסקר בקצרה את ילדותך, האופניים הראשונים שקיבלת בגיל ארבע.

<אריאלה מלכה:>
לשכת יועצי המס עשתה עבודה רצינית.

<ורד קירו זילברמן:>
בעיקרון הנוסח שהוקרא, ההערות שהתקבלו בסופו של דבר, במקום (2)(ב), אנחנו נשנה את זה. אני רק מציינת שיתכן שאחר כך בנסחות יהיו חידודים אלה ואחרים. לכן אני מציינת את המהות שבסופו של דבר חשוב שתהיה מוסכמת על כולם. אנחנו מדברים על כך שלא ידובר על מחזור עסקים של חמישה מיליון שקלים אלא על שלא תיעשה שומה חלקית יותר משלוש פעמים במהלך חמש שנות מס לחייב מסוים כאשר הדגש הוא על חייב ולא על הנושא המסוים. 

ההערות הטכניות שקיבלתי מרשות המסים מתקבלות וייכנסו לנוסח.

<היו"ר רחל עזריה:>
בסדר. אנחנו עוברים להצבעה. מי בעד אישור הצעת חוק מס ערך מוסף (תיקון מס' 55), התשע"ח-2017?

הצבעה

בעד – פה אחד
הצעת חוק מס ערך מוסף (תיקון מס' 55), התשע"ח-2017, נתקבלה.

<היו"ר רחל עזריה:>
הצעת החוק אושרה פה אחד.

<משה אשר:>
תודה רבה.

<היו"ר רחל עזריה:>
תודה רבה לכם. הישיבה נעולה.
<הישיבה ננעלה בשעה 13:39.>

